钦定古今图书集成/理学汇编/学行典/第068卷 > 朱子全书 > 《蒙以养正赋》宋·范仲淹
## 钦定古今图书集成/理学汇编/学行典/第068卷 > 朱子全书 > 《蒙以养正赋》宋·范仲淹

蒙者处晦而弗曜，正者居中而弗群，守晦蒙而靡失，
养中正而可分，处下韬光，允谓含章之士，居上弃智，
斯为抱一之君。圣人以说彼《易》文，授诸君子，考其在
蒙之象，得此养正之理，浑兮若浊，下民无得而称焉，
暗然而彰，圣功亦在其中矣。是以不伐其善，罔耀其
能，惟朴素而自守，又濬哲而曷矜。故知我者谓我愚
不可及；不知我者，谓我智不足称。务实去华，育德之
方斯在；反听收视，养恬之义相应。故得悔吝不生，纯
和自履。隐其明而若昧，保其终而如始。“至贤”者，《孟子》，
在养素而弗违；“亚圣”者，《颜生》，性如愚而有以。是知蒙
正相养，圣贤是崇。欲求乎不失其正，必在乎受之以
蒙。石蕴玉而外质，蚌含珠而内融。天地何言，育物之
功潜用；龙蛇处蛰，存身之道不穷。其或谋画为先，聪
明自广，不务淳淳而处，每思察察而往。则彼蒙也丧
乎其真，此正也失其所养。曷若我知白守黑，老氏之
教宁忘；用晦而明，箕子之风不爽。至矣哉！正之在斯，
养亦宜其。蕴道德而不衒，岂祸福之能随。志士体之
而修身，素履无失；圣人执之而行化，赤子焉知。迺有
修辞立诚，穷理尽性，常默默以存志，将乾乾而希圣。
庶几进退之闲，保君子之中正。